M. Gibalová, poslankyňa: (2009-02-12):
Vážená pani ministerka Tomanová, žiadam vás o poskytnutie údajov skutočných výsledkov hospodárenia základného fondu poistenia v nezamestnanosti Sociálnej poisťovne v roku 2008 a údajov o predpokladaných výsledkoch hospodárenia základného fondu poistenia v nezamestnanosti v rokoch 2009 až 2012, jednotlivé menovite údaje o celkových príjmoch fondu, príjmoch z výberu poistného do fondu v jednotlivých rokoch, celkových výdavkoch fondu v jednotlivých rokoch, objeme prostriedkov presúvaných z fondu základného do základného fondu dôchodkového poistenia v jednotlivých rokoch, východiskách, na ktorých sa urobil odhad predpokladaných výsledkov hospodárenia základného fondu poistenia v nezamestnanosti pre roky 2009 až 2012. Rovnako vás žiadam o odpoveď na nasledujúce otázky. Aký bol celkový počet poberateľov dávky v nezamestnanosti v Slovenskej republike v roku 2007 a 2008? Aký bol počet poberateľov dávky v nezamestnanosti v Slovenskej republike v roku 2008 a v januári 2009 v triedení podľa veku a pohlavia? Aká bola priemerná dĺžka vyplácania dávky v nezamestnanosti v roku 2007 a 2008? Aký je odhad počtu evidovaných nezamestnaných a počtu poberateľov dávky v nezamestnanosti v rokoch 2009 až 2012? Ak vôbec nejaké odhady ministerstvo práce, sociálnych vecí a rodiny v tejto oblasti má. Ďalšia moja interpelácia je na pána ministra Jaroslava Bašku. Vážený pán minister, dňa 17. decembra 2008 som vás písomne požiadala o odpoveď na nasledujúce otázky. Akým spôsobom sa plní uznesenie vlády Slovenskej republiky č. 548 z 29. mája 2002, v prípade ďalšie uznesenia vlády, ktoré na toto uznesenie nadväzujú? Či konanie na Ústavnom súde Slovenskej republiky o návrhu generálneho prokurátora Slovenskej republiky na začatie konania o súlade § 2 ods. 7, 8, 9 a § 2 a ods. 6 a 7 zákona Slovenskej národnej rady č. 369/1990 Zb. o obecnom zriadení v znení neskorších predpisov s článkom I. ods. 1 prvou vetou, článkom II. ods. 2, článku 12 ods. 2, článku 23 ods. 1 a 3, článku 46 ods. 1, článku 66 ods. 2 a článku 67 ods. 3 Ústavy Slovenskej republiky a skutočnosti vyplývajúce z uznesenia Ústavného súdu Slovenskej republiky č. 616/2006 Z. z. sú prekážkou uskutočnenia zámeru, ako je deklarovaný v uznesení vlády Slovenskej republiky č. 548 z 29. mája 2002? Keďže som doteraz od vás nedostala odpoveď na tento list, interpelujem vás v tejto veci a svoje otázky dopĺňam takto: Ktoré konkrétne ustanovenia zákona Slovenskej národnej rady č. 369/1990 Zb. o obecnom zriadení v znení neskorších predpisov napadnuté generálnym prokurátorom Slovenskej republiky a poslancami Národnej rady na Ústavnom súde Slovenskej republiky sú prekážkou uskutočnenia zámeru, ako je deklarovaný v uznesení vlády Slovenskej republiky č. 548 z 29. mája 2002? Aké boli celkové náklady na prevádzku vojenského priestoru Javorina v rokoch 2006, 2007 a 2008? A k akým úsporám finančných prostriedkov dôjde po uskutočnení zámeru, ako je deklarovaný v uznesení vlády č. 548? Aký počet zamestnancov príde o prácu po realizácii zámeru, ako je deklarovaný v uznesení vlády Slovenskej republiky č. 548 z 29. mája 2002? Obom pánom ministrom, pani ministerke aj pánu ministrovi vopred ďakujem za odpoveď. Ďakujem pekne.